শান্তিপুরে অশান্তি। বর্ধমানের কালনায় ট্রলারডুবির ঘটনায় রণক্ষেত্র হয়ে উঠল নদিয়ার শান্তিপুর। উদ্ধারকাজে প্রশাসনিক ব্যর্থতার অভিযোগে রবিবার জনরোষ আছড়ে পড়ল পুলিশের উপর। উত্তেজিত জনতা পুড়িয়ে দিল ট্রলার, নৌকা। পুলিশকে লক্ষ্য করে চলল ইটবৃষ্টি। লাঠিচার্জ করে, কাঁদানে গ্যাসের শেল ফাটিয়ে, রবার বুলেট ছুড়েও পুলিশ পরিস্থিতি আয়ত্তে আনতে পারেনি। পুলিশের বিরুদ্ধে শূন্যে গুলি চালানোর অভিযোগ উঠেছে। যদিও প্রশাসন সেই অভিযোগ অস্বীকার করেছে। 
এদিন গভীর রাত পর্যন্ত বহুজন নিখোঁজ। এক মহিলার দেহ উদ্ধার হয়েছে। সন্ধ্যার পর ঝড় শুরু হওয়ায় বিঘ্নিত হয় উদ্ধারকাজ। বর্ধমান জেলা পুলিশ প্রশাসনের রিপোর্ট অনুযায়ী এখনও পর্যন্ত সাতজনের খোঁজ মিলছে না। খোঁজ মেলেনি ডুবে যাওয়া ট্রলারটিরও। 
গঙ্গার এক পাড়ে কালনা। অন্য পাড়ে শান্তিপুর। শনিবার শান্তিপুর থেকে পর্যটকেরা কালনা গিয়েছিলেন ভবা পাগলার মেলায় যোগ দিতে। ফেরার পথে রাতে ট্রলারডুবির ঘটনা ঘটে। খোঁজ মেলেনি অনেকের। নিখোঁজদের পরিবারের সদস্যেরা শনিবার রাত থেকেই ভিড় করেছিলেন শান্তিপুরের নৃসিংহপুর ফেরিঘাটে। রাত পেরিয়ে ভোর। চোখে পড়েনি প্রশাসনিক তৎপরতা। যদিও গাফিলতির অভিযোগ উড়িয়ে দিয়ে বর্ধমানের জেলাশাসক সৌমিত্র মোহন বলেন, ‘‘গাফিলতির অভিযোগ সঠিক নয়। সমস্যার গভীরতা বুঝতে হবে। আমরা প্রয়োজনীয় সব পদক্ষেপ করেছি।’’ নদিয়ার পুলিশ সুপার শিশারাম ঝাঝারিয়ার প্রতিক্রিয়া, ‘‘পুলিশ গুলি চালায়নি। উত্তেজিত জনতাকে সরিয়ে দেওয়া হয়েছে।’’ 
উদ্ধারকাজে কেন দেরি? প্রশাসনিক আধিকারিকদের একাংশ মনে করছেন, এ ধরনের বিপর্যয় মোকাবিলার জন্য প্রশিক্ষিত বাহিনীর অভাব রয়েছে। কালনা-শান্তিপুর ফেরিঘাট পরিচালনার ক্ষেত্রে গাফিলতি ছিল বলে কার্যত মেনে নিয়েছেন তাঁরা। সূত্রের খবর, ওই দুর্ঘটনায় তদন্ত এবং ক্ষতিপূরণের বিষয়ে এদিন সন্ধ্যা পর্যন্ত সিদ্ধান্ত নেওয়া হয়নি। 

এদিন সকাল ৯টা নাগাদ শান্তিপুর থানার পুলিশ নৃসিংহপুর ঘাটে পৌঁছতেই তাদের উপর চড়াও হয় উত্তেজিত জনতা। পাঁচটি ট্রলার, নৌকায় আগুন লাগিয়ে দেওয়া হয়। রাজ্য পরিবহণ দফতর থেকে কালনা পুরসভাকে একটি অত্যাধুনিক লঞ্চ দেওয়া হয়েছিল। বিক্ষোভকারীরা সেটিতেও আগুন ধরিয়ে দেয়। শুরু হয় ভাঙচুর। মারধর করা হয় পুলিশকে। পুলিশকে লক্ষ্য করে ইটবৃষ্টি হয়। আটজন পুলিশকর্মী আহত হন। তাঁদের মধ্যে মাথা ফেটেছে দু’জনের। কিছুক্ষণ পর শুরু হয় বোমাবাজিও। পরিস্থিতি নিয়ন্ত্রণের বাইরে চলে যাচ্ছে অনুমান করে সকাল সাড়ে ১০টা নাগাদ জেলা পুলিশ প্রশাসন ঘটনাস্থলে বিরাট পুলিশ বাহিনী পাঠায়। কৃষ্ণনগর থেকে পৌঁছয় র‌্যাফ। এরপরই লাঠিচার্জ শুরু করে পুলিশ। ছোড়া হয় রবার বুলেট। অভিযোগ, শূন্যে গুলিও ছুড়েছে পুলিশ। ধীরে ধীরে পরিস্থিতি স্বাভাবিক হয়। ভাঙচুর এবং অগ্নিসংযোগের অভিযোগে পুলিশ ৩০ জনকে আটক করেছে। 
সকাল থেকে ফেরিঘাট এবং গঙ্গার পাড়ে বসেছিলেন স্থানীয় বাসিন্দারা। কখনও তাঁরা পুলিশের কাছে হাত জোড় করেছেন। কখনও আবার তেড়ে গিয়েছেন পুলিশের দিকে। নিখোঁজদের পরিবারের অনেককেই কান্নায় ভেঙে পড়তে দেখা যায়। 
স্থানীয় বাসিন্দারা জানিয়েছেন, শনিবার রাতে ট্রলার ডুবে যাওয়ার পর কালনার ফেরিঘাটে উত্তেজনা তৈরি হয়। কালনার এসডিপিও ওয়াই রঘুবংশী পরিস্থিতি নিয়ন্ত্রণে আনার চেষ্টা করেছিলেন। এমনকী, স্থানীয় বাসিন্দাদের পাশাপাশি উদ্ধারকাজের চেষ্টা চালিয়েছিল কালনা পুরসভাও। কিন্তু চেষ্টা সফল হয়নি। এদিন সকালে অবশ্য প্রশাসনের তৎপরতা চোখে পড়েনি। অভিযোগ, পুলিশ প্রশাসনের কর্তাব্যক্তিরা এলেও দাঁড়িয়ে থেকে উদ্ধারকাজ পরিচালনা করেননি। এমনকী, জাতীয় বিপর্যয় মোকাবিলার একটি দল ঘটনাস্থলে পৌঁছলেও তাদের সাহায্য করার জন্য কেউ ছিলেন না। বর্ধমান জেলা প্রশাসন সূত্রের খবর, শনিবার রাতে ঝড়ের পর কিছুক্ষণ ফেরি পরিষেবা বন্ধ ছিল। সে সময় পর্যটকদের কয়েকজন মাঝিদের মারধর করেন বলে অভিযোগ। প্রতিবাদে ফেরি পরিষেবা বন্ধ করে দেন মাঝিরা। সমস্যা সমাধানে উদ্যোগী হয়েছিলেন কালনার এসডিপিও। তিনি একটি ট্রলারে করে কালনার ফেরিঘাটে আসতেই হুড়মুড়িয়ে তাতে উঠে পড়েন কয়েকজন পর্যটক। তাতেই ঘটে দুর্ঘটনা। 
এই ঘটনায় রাজনীতির রং লেগেছে। শান্তিপুরের জোটপ্রার্থী অরিন্দম ভট্টাচার্য শনিবার রাতেই পৌঁছেছিলেন নৃংসিংহপুর ঘাটে। সেখান থেকে একটি নৌকায় করে অরিন্দম পৌঁছন কালনায়। অরিন্দমের কথায়, ‘‘উদ্ধারকাজে গাফিলতি দেখে কর্তব্যরত পুলিশকর্মীদের সঙ্গে কথা বলি। কী ব্যবস্থা নেওয়া হয়েছে সে ব্যাপারেই জানতে চেয়েছিলাম। হঠাৎ এক পুলিশকর্মী আমায় মারে। রবিবার ভোর পর্যন্ত আটকে রেখে কালনা থানায় নিয়ে যাওয়া হয়েছিল।’’ কল্যাণীর একটি হাসপাতালে ভর্তি করানো হয়েছে অরিন্দমকে। শনিবার রাতেই কালনা পৌঁছেছিলেন তৃণমূলের বর্ধমান জেলা সভাপতি (গ্রামীণ) স্বপন দেবনাথ। তিনি বলেন, ‘‘আমরা উদ্ধারের চেষ্টা করছিলাম। চারজনকে উদ্ধার করা গিয়েছে।’’ কালনা পুরসভার চেয়ারম্যান দেবপ্রসাদ বাগের মন্তব্য, ‘‘আমরা উদ্ধারের চেষ্টা করেছি। কেউ কেউ ইন্ধন দেওয়ার চেষ্টা করেছে।’’ সিপিএমের রাজ্য সম্পাদক সূর্যকান্ত মিশ্রের টুইট, ‘এখন প্রয়োজন উদ্ধারকাজে গতি বাড়ানো। কাঁদানে গ্যাস, গুলি কোনও সমাধান নয়’। 
স্থানীয়দের অভিযোগ, কয়েকবছর আগে সিপিএম-ঘনিষ্ঠ এক ব্যবসায়ী লিজ নিয়ে কালনা-শান্তিপুর ফেরি পরিষেবা দিতেন। বছর দুয়েক আগে তৃণমূল ঘনিষ্ঠ কয়েকজন ব্যবসায়ী লিজ নেন। গতবারের চেয়ে প্রায় তিনগুণ বেশি টাকা নিয়ে ওই লিজ দেওয়া হয় বলে অভিযোগ। বেশি টাকার লোভে ট্রলারের বহনক্ষমতার চেয়ে বেশি লোক তোলা হতো বলে অভিযোগ করেছেন স্থানীয়েরা। যদিও তৃণমূল পরিচালিত কালনা পুরসভার পক্ষ থেকে অভিযোগ অস্বীকার করা হয়েছে।